Diari Oficial de la Generalitat Valenciana


Sumari del DOGV 553, del 25-03-1987 (1987/808431)

ORDRE de 26 de febrer de 1987, de la Conselleria d'Agricultura i Pesca, per la qual es regula la concessió de subvencions per a la promoció de la qualitat.
-----------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1987/02/26/(1)/dof/vci/html**

### Dades del document

Número de DOGV
:   553

Data del DOGV
:   25-03-1987

Secció del DOGV
:   DISPOSICIONS GENERALS

Número del document
:   1987/808431


Data del document
:   26-02-1987

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Anàlisi jurídica

Ordre de 26 de febrer de 1987, de la Conselleria d'Agricultura i Pesca, per la qual es regula la concessió de subvencions per a la promoció de la qualitat.  
La Llei 9/1984 de 29 de desembre, per la qual s'aprova el Programa Econòmic Valencià, planteja com una de les mesures per elevar les rendes dels agricultors i del sector agroalimentari en general, la dotació als productes agraris i alimentaris dels instruments que n'avalen la qualitat sempre que tinguen el reconeixement de l'Administració Autonòmica i la ratificació de l'Administració Central. Aqueix reconeixement de la qualitat dels productes, que ha de ser oïts pels diferents sectors implicats i són ells els qui han d'obtenir el profit d'aqueixes qualificacions administratives; qualificacions que han d'anar acompanyades dels mitjans que les convertesquen operatives comercialment i rendibles econòmicament. Per aconseguir aquestes finalitats els sectors hauran de dotarse de l'organització necessària que garantesca el funcionament i la viabilitat d'aqueixes figures de promoció de la qualitat i a la vegada hauran d'esforçar-se perquè aquesta qualitat siga coneguda pels consumidors potencials.   
La concreció d'aquests instruments i la publicitat d'aqueixes figures de promoció de la qualitat, senderes noves per les quals molts sectors hauran d'endinsar-se, els suposarà uns costs addicionals per al procés de comercialització.   
Finalitzada la vigència de l'Ordre de 15 d'abril de 1986 (DOGV de 14 de maig de 1986, núm. 376), la qual ha estat positiva per a l'evolució dels sectors i productes que s'hi emparen, hom considera útil de renovar-la i actualitzar-la.   
En atenció d'aquests motius,i atés el que disposa el Decret 198/1985, de 23 de desembre, del Consell de la Generalitat Valenciana, pel qual es disposa l'aprovació de diverses actuacions conduents a la modernització del sector agrari, i vista la conveniència que la Conselleria d'Agricultura i Pesca, coopere financerament en els termes d'aquesta Ordre; fent ús de les facultats que tinc atribuïdes,   
ORDENE:   
Article primer. Ambits d'aplicació.   
Les subvencions regulades per aquesta Ordre seran d'aplicació a les promocions de la qualitat dels productes agraris i alimentaris que hagen de ser finançats amb càrrec al Programa 681 del Pressupost de la Generalitat Valenciana vigent.   
Article segon. Definició dels beneficiaris.   
Podran sol·licitar les subvencions previstes per la present Ordre les entitats següents:   
a) Els Organismes Rectors (Consells Reguladors) de les diferents figures de Denominació de Qualitat que hagen estat aprovades per la Conselleria d'Agricultura i Pesca.   
b) Les Agrupacions d'Empreses, independentment de la seua forma jurídica, organitzacions empresarials, agrupacions cooperatives, societats de promoció, constituïdes per empreses del propi sector.   
c) Excepcionalment, previ informe de l'Institut de Cooperativisme Agrari Valencià, podran subvencionar-se les promocions comercials de cooperatives agràries.   
d) Els organismes oficials de programació, control i/o coordinació de les manifestacions a les fires comercials.   
Article tercer. Tipus d'activitats.   
Podran ser objecte de subvenció les activitats següents:   
a) Posada en funcionament d'organismes nous rectors de Denominacions de Qualitat Alimentària.   
b) Millora de la infrastructura dels organismes rectors de les Denominacions de Qualitat.   
c) Inversions tendents a crear una imatge externa i col·lectiva del producte objecte de la Denominació de Qualitat i de l'òrgan gestor d'aquesta.   
d) Campanyes de promoció: campanyes publicitàries, manifestacions culturals, publicacions, etc., els objectius de les quals siguen fer conéixer el producte i donar-ne les característiques.   
e) Col·laboració a campanyes institucionals amb d'altres Departaments de l'Administració.   
Article quart. Quantia de les subvencions.   
Les subvencions atorgades per aquesta Conselleria podran arribar fins el 50% del pressupost presentat pels possibles beneficiaris sense perjudici que de forma extraordinària es puga superar el percentatge esmentat.   
Article cinquè. Definició dels productes.   
Els peticionaris hauran de demostrar que el producte a promocionar és de qualitat. La Conselleria podrà sol·licitar les anàlisis que considere necessàries, així com la realització dels tasts preceptius. Aquestes exigències podrien ser modificades en funció de la figura de qualitat que es vulga promocionar (Denominació d'Origen, Denominació Genèrica, Denominació Especifica, Marca de Qualitat, etc.)   
Article sisé. Presentació de sol·licituds.   
U. Les entitats que vulguen sol·licitar les subvencions que preveu aquesta Ordre, hauran de presentar la petició oportuna a la Direcció General de Política Agro- alimentària, almenys dos dies abans de l'inici de les actuacions per a les quals se sol·licita la subvenció. A la petició se li han d'adjuntar els documents següents, per duplicat:   
a) Document que acredite la personalitat jurídica del sol·licitant i la seua representació.   
b) Memòria i/o Projecte de la campanya o de l'activitat que es pretén realitzar i per a la qual se sol·licita la subvenció.   
c) Objectius que es volen aconseguir.   
d) Avaluació dels avantatges econòmics i socials, si pertoca, per a l'entitat peticionària o per al sector sol·licitant, i repercussions potencials d'aquells sobre el sector industrial, sobre el sector agrari i en general sobre l'economia de la Comunitat Valenciana.   
e) Pla cronològic de les campanyes, activitats i inversions a realitzar.   
f) Pressupost detallat de les despeses i del pla de finançament d'aquestes.   
g) Declaració formal d'altres ajudes per la mateixa finalitat, que s'hagen obtingut i/o sol·licitat, amb expressió, si s'escau, dels compromissos assumits pel peticionari.   
h) Justificant del compliment de les obligacions fiscals i amb la Seguretat Social.   
Dos. El termini per a la presentació de sol·licituds conclourà el 31 d'octubre de cada any.   
Article seté. Concessió de les subvencions.   
Les subvencions seran concedides per aquesta Conselleria a proposta de la Direcció General de Política Agro- alimentària, amb càrrec als crèdits corresponents del Programa 681: Industrialització, ordenació i promoció a la qualitat.   
DISPOSICIONS FINALS  
Primera  
S'autoritza la Direcció General de Política Agro- alimentària perquè desplegue aquesta Ordre.   
Segona  
Aquesta Ordre entrarà en vigor l'endemà de la publicació al Diari Oficial de la Generalitat Valenciana.   
València, 26 de febrer de 1987.   
El Conseller d'Agricultura i Pesca,  
LLUIS FONT DE MORA I MONTESINOS


Còpia Permalink ELI